CELEX: 62008TN0247
Language: fi
Date: 2008-06-20 00:00:00
Title: Asia T-247/08: Kanne 20.6.2008 — C-Content v. Euroopan yhteisöjen virallisten julkaisujen toimisto

15.8.2008   
            
            
               FI
            
            
               Euroopan unionin virallinen lehti
            
            
               C 209/62
            
         Kanne 20.6.2008 — C-Content v. Euroopan yhteisöjen virallisten julkaisujen toimisto
   (Asia T-247/08)
   (2008/C 209/111)
   Oikeudenkäyntikieli: englanti
   Asianosaiset
   
      Kantaja: C-Content ('s Hertogenbosch, Alankomaat) (edustaja: asianajaja M. Meulenbelt)
   
      Vastaaja: Euroopan yhteisöjen virallisten julkaisujen toimisto (julkaisutoimisto)
   Vaatimukset
   
               —
            
            
               on todettava, että julkaisutoimisto on toiminut yhteisön oikeuden vastaisesti tässä kanteessa tarkoitettujen tarjousten ja sopimusten yhteydessä
            
         
               —
            
            
               julkaisutoimisto on velvoitettava korvamaan kantajalle aiheutuneet kulut ja tämän kärsimä vahinko siten kuin ne ilmenevät tästä kanteesta
            
         
               —
            
            
               julkaisutoimisto on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Käsiteltävänä olevassa asiassa kantaja on nostanut sopimussuhteen ulkopuolista vastuuta koskevan kanteen vahingosta, jonka se väittää kärsineensä sen vuoksi, että julkaisutoimisto on syyllistynyt sääntöjenvastaisuuksiin tiettyjen sähköisiä julkaisupalveluja koskevien tarjouspyyntömenettelyjen yhteydessä.
   Kantaja esittää joukon vastuuta koskevia perusteita kunkin riitautetun tarjouspyyntömenettelyn osalta.
   Kantaja väittää, että julkaisutoimisto loukkasi hyvän hallinnon periaatetta ja huolellisuusperiaatetta sekä yhdenvertaisen kohtelu, avoimuuden ja luottamuksen periaatteita seuraavasti:
   
               1.
            
            
               Tarjouspyyntömenettelyssä nro 2034, joka koski virallisen lehden L- ja C-sarjat sisältävien cd-romien tuottamista ja monistamista julkaisutoimisto teki sopimuksen kantajan kilpailijan kanssa siitä huolimatta, että kantaja oli tehnyt taloudellisesti edullisimman tarjouksen; se muutti olennaisia eritelmiä ja alensi vaatimuksia tarjouskilpailun kuluessa tai sen jälkeen, kun menestynyt tarjouksen tekijä oli valittu ilman että muille kilpailijoille olisi tiedotettu; se kieltäytyi tarkastelemasta asianmukaisesti tarjouspyyntömenettelyn tuloksia, kun julkaisutoimiston tietoon oli saatettu tarjouspyyntömenettelyn ratkaisua koskevia vastustavia huomautuksia; se ei järjestänyt uutta tarjouspyyntömenettelyä vaan jatkoi sopimusta nro 2034 huomattavasti alennettujen vaatimusten pohjalta.
            
         
               2.
            
            
               Tarjouspyyntömenettelyssä nro 6019, joka koski sähköisiä julkaisuja koskevien palvelujen tarjoamista ja erityisesti virallisen lehden täydennysosan (S-sarja) sähköistä julkaisemista sen jälkeen, kun kymmenen uutta jäsenvaltiota liittyi Euroopan unioniin, julkaisutoimisto peruutti tarjouspyyntömenettelyn asetuksen N:o 1605/2002 (1) 101 artiklan nojalla luottamuksellisten tietojen ilmitulon vuoksi. Kantaja väittää, että tämä ilmitulo ei ole voinut vaikuttaa tarjouspyyntömenettelyn tuloksiin, koska tiedot olivat jo yleisesti tiedossa ja tarjoukset oli jo siinä vaiheessa jätetty. Kantaja väittää lisäksi, että julkaisutoimisto ei esittänyt asianmukaisia perusteluja. Se toteaa lopuksi, että peruuttaminen aiheutti huomattavaa vahinkoa kantajalle, joka oli jättänyt edullisimman niistä kahdesta tarjouksesta, jotka vielä olivat mukana peruutetussa menettelyssä.
            
         
               3.
            
            
               Tarjouspyyntömenettelyssä nro 1695, joka koski sähköisiä julkaisuja koskevien palvelujen tarjoamista ja erityisesti virallisen lehden täydennysosan (S-sarja) sähköistä julkaisemista julkaisutoimisto käytti sopimuksen nro 1695 pidentämistä muuttaakseen sitä. Kantaja väittää, että julkaisutoimistolla ei ollut mitään oikeudellista perustetta sopimuksen pidentämiseen tai pidentämisen hyväksymiseen ja tällä tavoin sen muuttamiseen alihankkijaa vaihtamalla. Kantaja väittää, että julkaisutoimisto ei neuvotellut vakavasti mahdollisuudesta pysyttää kantaja edelleen jäljellä olevan ajan pääasiallisena alihankkijana, tai se ei tutkinut tätä mahdollisuutta.
            
         Kantaja väittää, että edellä mainituista lainvastaisuuksista oli välittömänä seurauksena, että se menetti asemansa julkaisutoimiston tietokoneohjelmistojen toimittajana ja että sille aiheutui huomattavia kuluja, vahinkoa ja ansionmenetystä, ja se katsoo, että julkaisutoimisto on tämän vuoksi korvausvelvollinen.
   
      (1)  Euroopan yhteisöjen yleiseen talousarvioon sovellettavasta varainhoitoasetuksesta 25.6.2002 annettu neuvoston asetus (EY, Euratom) N:o 1605/2002 (EYVL L 248, s 1)